SET ปิดพุ่ง 40 จุด ตามตปท.รับความหวังศก.ฟื้น แนะระวัง Take Profit หลังขึ้นแรง
SET ปิดพุ่ง 40 จุด ตามตปท.รับความหวังศก.ฟื้น แนะระวัง Take Profit หลังขึ้นแรง
3 มี.ค. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,543.40 จุด เพิ่มขึ้น 40.04 จุด (+2.66%) มูลค่าการซื้อขาย 118,270.83 ล้านบาท
10 หุ้นดันดัชนีวันนี้

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยวันนี้ปรับตัวขึ้นได้ดีกว่าที่คาดไว้ เป็นไปในทิศทางเดียวกับตลาดหุ้นในภูมิภาคเอเชียที่ต่างบวกกันทั่วหน้า เช่นเดียวกับตลาดในยุโรปที่เทรดบ่ายนี้ก็ปรับตัวขึ้น ขานรับความคาดหวังมาตรการกระตุ้นเศรษฐกิจของสหรัฐฯที่น่าจะเข้าสภาสูงพิจารณาได้ในเร็ว ๆ นี้ และอัตราผลตอบแทนพันธบัตร (Bond yield) สหรัฐฯ พักตัวบ้างหลังจากที่เร่งขึ้นก่อนหน้านี้ ดัชนีฯจึงขึ้นมาตอบรับ
นอกจากนี้ สถานการณ์การแพร่ระบาดไวรัสโควิด-19 ดีขึ้น ทำให้หุ้นที่เกี่ยวข้องกับเศรษฐกิจต่างกลับมา จากความคาดหวังการฟื้นตัวเศรษฐกิจ ซึ่งวันนี้ก็ได้เห็นแรงซื้อเข้ามาที่หุ้นในกลุ่มค้าปลีก, กลุ่มท่องเที่ยว แม้แต่หุ้นในกลุ่มอสังหาริมทรัพย์ ก็มีแรงซื้อกลับมาด้วย พร้อมให้ติดตามผลการประชุมกลุ่มโอเปกพลัสซึ่งอาจจะกระทบหุ้นในกลุ่มพลังงานได้
ขณะที่แนวโน้มการลงทุนในวันพรุ่งนี้ (4 มี.ค.) นายสุโชติ กล่าวว่า ให้ระวังการ Take Profit มากขึ้นหลังจากที่ตลาดฯปรับตัวขึ้นไปมาก และตลาดฯ ยังมีความกังวล Bond yield ที่มีโอกาสที่จะปรับตัวขึ้นได้อยู่ ทำให้ตลาดพันธบัตรมีโอกาสผันผวน และมีโอกาสที่จะเกิด Allocation หมุนเงินลงทุนออกนอกตลาดหุ้นได้
พร้อมให้แนวรับ 1,530 จุด ส่วนแนวต้าน 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 11,623.23 ล้านบาท ปิดที่ 64.50 บาท เพิ่มขึ้น 4.25 บาท
AOT มูลค่าการซื้อขาย 5,567.79 ล้านบาท ปิดที่ 68.00 บาท เพิ่มขึ้น 2.75 บาท
STA มูลค่าการซื้อขาย 4,785.45 ล้านบาท ปิดที่ 47.75 บาท ลดลง 0.25 บาท
OR มูลค่าการซื้อขาย 3,160.96 ล้านบาท ปิดที่ 29.75 บาท เพิ่มขึ้น 0.50 บาท
CPF มูลค่าการซื้อขาย 3,132.70 ล้านบาท ปิดที่ 29.75 บาท เพิ่มขึ้น 1.50 บาท